
Уважаеми общински съветници, дами и господа.


През 2011 г. стартира изпълнението на „ Програма за управление на община Кочериново за мандат 2011-2015 г.” с основна цел “Повишаване качеството на живот в община Кочериново и достигане на средно европейско ниво по залегналите в програмата дейности чрез последователна и градивна политика в интерес на гражданите”. 
Всички дейности по програмата се изпълняват , като по определени дейности и приоритети са извършени изменения относно изпълнението или сроковете в съответствие с нови изисквания и обстоятелства.
Основните трудности, които екипът на община Кочериново среща при изпълнение на програмата, както през 2013 г., така и през 2014 г. са свързани с наследени финансови задължения в големи размери, с липсата на достатъчно атрактивна и привлекателна общинска собственост, която да генерира достатъчно собствени приходи или да е привлекателна за инвеститори.
Основните дейности по програмата през 2014 г. са на следния етап на реализация или състояние:
І. Подобряване на инфраструктурата и благоустрояването в населените места
І.1. Изграждане на канализационни мрежи:
     
А. Канализационните мрежи в с. Мурсалево и с. Стоб по спечелени проекти и осигурено финансиране по мярка 321 "Основни услуги за населението и икономиката на селските райони" от ПРСР през 2014 г. са в  етап на реализация. Съгласно договор с фирмата изпълнител строително-монтажните работи трябва да приключат през май-юни, 2015 г.
    
Б. По  отношение на канализационна мрежа в с. Пороминово проектът е изготвен и с него ще се кандидатства след реализиране на проектите в с. Стоб и с. Мурсалево.  
     
І.2. Подобряване на инфраструктурата :
А. Подобряване на инфраструктурата в с. Стоб и с. Мурсалево чрез спечелени проекти и осигурено финансиране – “ Рехабилитация и реконструкция на общинска инфраструктура в с. Стоб и с. Мурсалево, общ. Кочериново” по мярка 322 „Обновяване и развитие на населените места"  е извършено, като проектите относно благоустрояване на площадните пространства са реализирани на първи етап. Предстои втори етап на реализация на довършителни дейности.
Б. Подобряване на инфраструктурата в гр. Кочериново и с. Пороминово ще се реализира по  инвестиционен проект с обекти: „Ревитализация и саниране на сградата на културен дом /Читалище/ гр.Кочериново, община Кочериново”, „Ревитализация на градско площадно пространство – площад „Трети март” - гр.Кочериново – община Кочериново”, „Ревитализация на площадно пространство – с.Пороминово, община Кочериново”, „Ревитализация и саниране сградата на Читалището с. Пороминово, община Кочериново”. През 2014 г. са подписани договори с изпълнител и през 2015 г. предстои реализация.
І.3. Благоустрояване на инфраструктурата по отношение на хора в неравностойно положение. 
А. Проектът “Изграждане на екопътека Стобски пирамиди за хора в неравностойно положение” - мярка 313 “Насърчаване на туристическите дейности” от Програмата за развитие на селските райони за периода 2007-2013г. е реализиран и през 2014 г. процедурите по въвеждане на строежа в експлоатация са финализирани.
 І.4. Подобряване на водоснабдителната инфраструктура 
А. По спечелен проект и осигурено финансиране – “Разширяване на съществуващата междуселищна водоснабдителна инфраструктура в община Кочериново” по мярка 321 "Основни услуги за населението и икономиката на селските райони" от ПРСР започна подобряване на водоснабдителната инфраструктура в селата Бараково, Мурсалево - Боровец, Крумово, Драгодан, Бураново. В настоящия момент проектът относно водоснабдителното съоръжение /гр. Кочериново - с. Бараково/ е реализиран и се експлоатира. След като през 2014 г. бяха разрешени различни проблеми относно техническата инфраструктура във връзка с преминаване трасето на автомагистрала „ Струма” през територията на общината, до месец май, 2015 г., предстои и реализиране на останалата част от проекта относно селата Мурсалево - Боровец, Крумово, Драгодан, Бураново.
Б. Във връзка с подобряване на водоснабдяването се предвижда изграждане на нови резервоари за питейна вода с увеличена вместимост в гр. Кочериново и с. Пороминово. През 2014 г. се извършват процедури по промяна предназначението на имотите.
І.5. Подобряване третирането на битови отпадъци 
А. През 2014 г. ситуацията относно третирането на битовите отпадъци се запазва както през предходната година, като предстои изграждането на Регионално депо за отпадъци с център Благоевград, което ще обслужва общините Благоевград, Кочериново, Рила, Бобошево и Симитли. 
І.6. Подобряване състоянието на отпадните води

А. В този приоритет са реализирани мероприятия и са спечелени проекти относно изграждане на локални пречиствателни станции в с. Стоб и с. Мурсалево. След приключване на процедурите по избор на изпълнител през 2014 г., предстои реализация, като проектите трябва да се финализират до месец август, 2015 г.
І.7. Други дейности по подобряване на инфраструктурата и благоустрояването в населените места
А. През 2014 г. заложените дейности в програмата продължиха да се изпълняват. Осигуряват се средства за хигиенизиране на населените места, целогодишно се извършва сметосъбиране и сметоизвозване, осъществява се поетапна подмяна на съдове за отпадъци. Поради амортизиране на превозните средства, е закупен нов товарен автомобил, обслужващ почистване на улици и места, където се изхвърлят нерегламентирано отпадъци. Сключен е договор с фирма за зимно поддържане на пътищата на територията на общината. Въпреки значителните средства за бюджета се осигурява улично осветление съобразно сезонен режим. 
Б. С цел подобряване на пътната инфраструктура, съгласно инве-стиционната програма, бе асфалтиран участък от пътя Драгодан-Цървище-Фролош.
В. Общината успя да усвои в кратки срокове предоставените средства от републиканския бюджет и да реализира асфалтиране на улици в гр. Кочериново на стойност 698 282 лв.
Г. Осъществена е частична подмяна на водопровод в град Кочериново.
Д. Със собствени средства е изградена подпорна стена в църковен храм в с. Стоб.
І.8. Работа по други проекти и дейности:
А. По поречието на река Рилска е изграден обект “ Неотложни укрепителни мероприятия – стоманобетонни подпорни стени за укрепване на южния скат на р. Рилска – с. Бараково. Обектът е финансиран с решение на междуведомствената комисия за възстановяване и подпомагане към Министерски съвет. През 2014 г. са извършени различни строителни дейности, като предстои финализиране на процедурите през 2015 г.
Б. По програма за развитие на селските райони /ПРСР/ 2007-2013 г. по мярка 226 “ Възстановяване на горския потенциал и въвеждане на превантивни дейности” община Кочериново е спечелила финансиране по проект “ Противопожарна кула, с. Пастра, общ. Рила, поземлен имот с идентификатор № 55539.151.41”. Проектът е свързан с навременно оповестяване и превантивна дейност от пожари в горски територии общинска собственост. През 2014 г. са проведени процедури по избор на изпълнител. Предстои подписване на договор и реализация.
В. През 2014 г. приключи реализацията на проект “Ефективна структура на държавната администрация” по ОП “ Административен капацитет”, в който Община Кочериново е партньор на община Симитли.

Г. Както през 2013 г., така и през 2014 г. е в процес на изпълнение проект  “Долината на Струма” по оперативна програма “Регионално развитие”, в който Община Кочериново и община Симитли са партньори на община Благоевград. Финализирането на проекта предстои през 2015 г.
Д. През 2014 г.  приключи реализацията на проект „ Повишаване квалификацията на служителите  в община Кочериново чрез провеждане на обучение за допълнителни компетентности.” Проектът е по ОПАК, съфинансиран от ЕС чрез Европейския социален фонд. 
Е. В края на 2014 г. е финализиран проект № 13-13-128/26.11.2013 г. относно „Въвеждане на механизми за мониторинг и контрол върху изпълнението на политики на община Кочериново”, финансиран по ОПАК.

Ж. Бъдещето партньорство с община Благоевград относно овладяване популацията на безстопанствените кучета продължава при нови обстоятелства. През 2013 г. стартира процедура по създаване на сдружение между общини, като бяха проведени няколко работни срещи с представители на общините относно сдружението и приемането на Устав. Въпреки добросъвестно изпълнените задължения от страна на община Кочериново, поради разногласия от страна на други общини, сдружението не се реализира. В този аспект продължава съвместната работа между изпълнител на дейности по овладяване на популацията от бездомни кучета от град Благоевград, изграждащ приют, и община Кочериново. 
ІІ. Стабилност на местните финанси
     Поддържането на стабилност на местните финанси е в зависимост от наличните приходи, извършените разходи и натрупаните задължения. През 2014 г. Община Кочериново реализира поддържане на балансиран бюджет чрез разумно планиране и изразходване по приоритети на бюджетните средства и собствени приходи. Тази стабилност се затруднява  и се поставя на изпитание от неизвършени плащания и натрупани задължения през предишни години към различни физически и юридически лица, НАП и др. Тяхното обслужване сериозно намалява възможността за  поддържане на балансиран бюджет и затруднява текущите плащания, което от своя страна генерира нови задължения. Поради неразплащани стари задължения са налице частични ограничения върху някои имоти  и доходи на община Кочериново. 

ІІІ. Осигуряване на условия за ефективно развитие на образованието, читалищната дейност, културата, спорта и туризма. 
А.  Реализацията на мерки за енергийна ефективност в СОУ “Хр. Ботев” – гр. Кочериново чрез спечелен по ОПРР – “ Подобряване на образователната инфраструктура в община Кочериново” – мярка “Покрепа за прилагане на мерки за енергийна ефективност в общинска образователна инфраструктура на 178 малки общини” през 2014 г. са финализирани окончателно. Създадена е по-добра среда за труд и обучение. Намалени са разходите за отопление, което дава възможност за по свободно опериране със средствата по делегирания бюджет от страна на училището относно други разходи.
Б. В ОДЗ „ Ален мак” гр. Кочериново бе извършена пълна реконструкция на детската площадка. За нуждите на детската градина са закупени ДМА – лек автомобил и климатик.
В.  През 2014 г. започна изграждането на модерна спортна площадка в с. Бараково, като финализирането на СМР предстои през 2015 г.
Г. Независимо че с в начален етап, през 2014 г. стартираха подготвителни дейности относно изграждането на археологически парк в Община Кочери-ново. Паркът трябва да съчетае в един общ туристически продукт наличните археологически, исторически, етнографски и физикогеографски дадености на населените места на територията на общината.
И през 2014 г. продължават ангажиментите на община Кочериново допълнително с дейности, подпомагащи учебното заведение – транспорт, хранене, условия за спорт. Поемането на този сериозен финансов ресурс също позволява на ръководството и преподавателите да разполагат със свободни средства, които да бъдат насочвани към по-добро образование и по-добра работна среда. С решение на Общинския съвет за сметка на общинския бюджет са извършени и облекчения относно дължимите такси на училището към общината. Осигурена е охрана на изградената спортна площадка с изкуствено покритие със средства от местни приходи.
През изминалата година община Кочериново успя да запази възможно най-добрите и облекчаващи населението възможности за ползване на детските заведения на територията на общината. В останалите да функционират детски градини се поддържа нормален процес чрез навременно осигуряване на средства за отопление, за хранителни продукти, за текущи ремонти  и др. Поемането на всички тези дейности при възможността те също да бъдат делегиран бюджет / което пък ще доведе до тяхното закриване или влошаване/, също е възможно с цената на разходи от общинския бюджет.
През 2014 г. общината отново се ангажира с финансиране и организационна подкрепа на различни съвместно провеждани с читалищните институции културно-развлекателни мероприятия, свързани с традиционни събори, християнски празници, честване на исторически дати, на национални и международни събития и годишнини.
 Съгласно предвидените в бюджета средства, община Кочериново продължава да финансира провеждането на общински спортни мероприятия и свързаните с тях разходи, да финансира дейностите на футболния клуб.
ІV. Подобряване качеството на предлаганите социални услуги
През 2014 г. община Кочериново предлага социални услуги в общността чрез Дом за стари хора “Св. Иван Рилски”, като са извършени някой разходи относно закупуване на ДМА /автоклав, климатик/ и подобряване на външните пространства около дома.
Продължи тенденцията за увеличаване на средствата в бюджета, предвидени за подпомагане на крайно нуждаещи се граждани /социално слаби лица, нуждаещите се от средства за скъпо струващо лечение лица, пострадали от бедствия, аварии и катастрофи, инвалиди/. Подпомагането се осъществява чрез еднократна помощ по решения на Общинския съвет, като разходите отново са за сметка на бюджета на институцията. 
През изминалата година също продължи подкрепата за действащите в общината клубове на пенсионера и инвалида.  
Общината активно се включи и през 2014 г. в действащи Национални програми, насочени към осигуряване на заетост на социално слаби, безработни, лица пред пенсионна възраст, хора с увреждания, млади хора с висше образование. По спечелени програми през 2014 година работят:
- Проект „ Старт в кариерата”  – 5 бр.
- Програма “ От социални помощи към осигуряване на заетост” – 37 бр.
- Осигуряване на заетост за хора с трайни увреждания – 2 бр.
- Проект “ Подкрепа за достоен живот” – към 31.12.2014 г.- 42 бр.
Продължава се практиката за съдействие на личните лекари и стоматолози, като им се осигуряват подходящи помещения на достъпни и преференциални цени съгласно действащата нормативна уредба в общината. Намалените приходи са за сметка на осигуряване на здравеопазване в малките населени места, където медицинското обслужване е труднодостъпно. 

Запази се тенденцията от 2012 и 2013 г. за запазване на  нивата на местните данъци и такси с изключение на тези, чиято промяна е наложена от промени в законодателството, с цел социална поносимост.
V. Подпомагане ефективното опазване на обществения ред
През 2014 г. се осъществи ефективно сътрудничество с органите на МВР с цел повишаване на сигурността и намаляване на проявите на агресия и престъпност. Местните комисии по обществен ред и сигурност и Безопасност на движението функционират ефективно, като на своите заседания разглежда широк кръг проблеми и постъпили сигнали относно сигурността на гражданите, безопасността на движението, опазването на обществения ред. Продължи своята ефективна работа и междуведомствената комисия за борба с противообществените прояви на малолетни и непълнолетни, съдействайки за превенция на прояви, свързани с разпространение и употреба на наркотични вещества, детска престъпност, насилие над деца и други проблеми сред  младежите и рисковите групи. В края на 2014 г. постъпи предложение от РУ на МВР – гр. Рила за изграждане на детска педагогическа стая към община Кочериново, по което общинската администрация подготвя решение.
Продължиха заседанията и комисията по адресна регистрация, която след промените в Закона за гражданска регистрация по нормативен път се решават различни казуси и проблеми, свързани с адресната регистрация на различни категории граждани, не притежаващи необходимите документи.
През 2014 г. продължи добрата координация с органите на Пожарна безопасност и защита на населението с цел предотвратяване на пожари и бързото ликвидиране на последствията от тях, както и предпазване от наводнения и други бедствия. Като превантивна дейност се проведе обучение на кметове и кметски наместници по населени места относно координиране на действията при бедствия, аварии и извънредни ситуации. Увеличи се състава на Доброволно формирование „Ястреб”, като се определи нова численост от 15 доброволеца. Формированието има за цел предотвратяване на или овладяване на бедствия, пожари и извънредни ситуации и отстраняване на последиците от тях. През месец декември, 2014 г. комисия с участието на РД ППЗН извърши подбор на кандидатите за доброволци и определи 7 от тях, с които да се сключи договор. Доброволците са осигурени с екипировка и са преминали необходимото обучение. Подготвя се проект за укрепване на възобновено свлачище в с. Бураново. Почистват се речните корита при мостовите съоръжения в населените места. Подаден е за финансиране в МКВП към МС проект за финансиране на превантивно почистване на участък от коритото на р. Рилска при моста при с. Пороминово и дере Будовец. 
VІ. Подобряване на информираността на гражданите.
През 2014 г. продължи практиката за подобряване информираността на гражданите, като се актуализира и обновява информацията на Интернет страницата на общината относно услуги, структура и функции, запознаване на обществото с планове, програми, стратегии. Гражданите получават детайлна информация за публични търгове и публично оповестени конкурси,  за обществени поръчки, провеждане на различни срещи, консултации и обсъждания, приемни дни на различни институции в общината, решения и нормативна уредба на Общинския съвет. Продължава законоустановената практика проектите на нормативни актове да се обявяват на обществеността, за да може да се отчете и гражданската позиция при приемането им.  
Тези мерки запазиха средата на прозрачност и публичност по отношение дейността на органите на местната власт. Бе реализирана възможността за уведомяване на гражданите за дължимите размери на задълженията, както и изплащането им по електронен път или в местните клонове на Български пощи. През 2014 г. администрацията започна подготовка за въвеждане на Административно комплексно обслужване.
Детайлно и коректно се предоставя достъп до информация и отчетите за предоставената информация съгласно изискванията на Закона за достъп до информация. Предоставянето е включително и по електронен път, като е дадена възможност заявлението да се свали от Интернет страницата.
През 2014 г. се запазват тенденциите да се проявява нетърпимост към явления, уронващи престижа на местната власт и държавните служители - корупция, самоуправство, административен произвол. Липсват писмени сигнали за корупция. 
Предходната година запази добрите взаимоотношения между общинската администрация и общинския съвет чрез зачитане самостоятелността и разделението на властите в името на интересите на гражданското общество. 
Уважаеми г-да общински съветници, уважаеми съграждани,

използвам възможността да Ви благодаря за общите усилия, които полагаме за реализация на целите в „ Програма за управление на община Кочериново за мандат 2011-2015 г.”
                                           Кмет на община Кочериново…………………..
                                                                                               / Иван Минков/

